CELEX: 32019D1128
Language: hu
Date: 2019-07-01 00:00:00
Title: A Bizottság (EU) 2019/1128 végrehajtási határozata (2019. július 1.) az európai központi adattárban tárolt biztonsági ajánlásokhoz és válaszokhoz való hozzáférési jogokról és a 2012/780/EU határozat hatályon kívül helyezéséről (EGT-vonatkozású szöveg.)

2.7.2019   
               
               
                  HU
               
               
                  Az Európai Unió Hivatalos Lapja
               
               
                  L 177/112
               
            
         A BIZOTTSÁG (EU) 2019/1128 VÉGREHAJTÁSI HATÁROZATA
         (2019. július 1.)
         az európai központi adattárban tárolt biztonsági ajánlásokhoz és válaszokhoz való hozzáférési jogokról és a 2012/780/EU határozat hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedési események jelentéséről, elemzéséről és nyomon követéséről, valamint a 996/2010/EU európai parlamenti és tanácsi rendelet módosításáról és a 2003/42/EK európai parlamenti és tanácsi irányelv, valamint az 1321/2007/EK bizottsági rendelet és az 1330/2007/EK bizottsági rendelet hatályon kívül helyezéséről szóló, 2014. április 3-i 376/2014/EU európai parlamenti és tanácsi rendeletre (1) és különösen annak 8. cikke (4) bekezdésére,
         mivel:
         
                     (1)
                  
                  
                     A 996/2010/EU európai parlamenti és tanácsi rendelet (2) 18. cikkének (5) bekezdése értelmében valamennyi biztonsági ajánlást és az azokra beérkezett válaszokat rögzíteni kell a központi adattárban.
                  
               
                     (2)
                  
                  
                     Az (1) preambulumbekezdésben említett központi adattárat a 376/2014/EU rendelet hozta létre európai központi adattár néven.
                  
               
                     (3)
                  
                  
                     A 376/2014/EU rendelet 10. cikkével összhangban az európai központi adattárban tárolt eseményjelentésekhez való hozzáférés – azok bizalmas jellege miatt – korlátozott. Másrészről jogos érdek fűződik ahhoz, hogy valamennyi biztonsági ajánlás és azokra beérkezett válasz nyilvánosan hozzáférhető legyen, tekintettel a 996/2010/EU rendelet és a 376/2014/EU rendelet átfogó céljára, azaz a balesetek számának csökkentésére és a biztonsággal kapcsolatos repülőeseményekre vonatkozó megállapítások terjesztésére. E jogos érdek meglétét az a tény is alátámasztja, hogy az eseményvizsgálati jelentéseket, amelyek gyakran tartalmaznak biztonsági ajánlásokat, a 996/2010/EU rendelettel összhangban közzé kell tenni.
                  
               
                     (4)
                  
                  
                     A 376/2014/EU rendelet 8. cikkének (4) bekezdése értelmében a Bizottságnak rendelkezéseket kell elfogadnia az európai központi adattár kezelésére vonatkozóan. Mivel biztonsági okokból nem lehet közvetlen hozzáférést biztosítani az európai központi adattárhoz, az európai központi adattárban tárolt valamennyi biztonsági ajánlást és az azokra adott válaszokat egy másik, nyilvános weboldalon kell hozzáférhetővé tenni a nyilvánosság számára.
                  
               
                     (5)
                  
                  
                     Gondoskodni kell arról, hogy az (EU) 2016/679 európai parlamenti és tanácsi rendeletben (3), valamint az (EU) 2018/1725 európai parlamenti és tanácsi rendeletben (4) meghatározott, a személyes adatok védelmével kapcsolatos kötelezettségek az adatok tárolása, feldolgozása és cseréje tekintetében mindig és minden szinten teljesüljenek.
                  
               
                     (6)
                  
                  
                     A 2012/780/EU bizottsági határozatot (5) hatályon kívül kell helyezni és e határozatot kell a helyébe léptetni, amely a 2012/780/EU határozattal összevetve nemcsak a biztonsági ajánlásokhoz, hanem az azokra adott válaszokhoz is nyilvános hozzáférést biztosít.
                  
               
                     (7)
                  
                  
                     Az ebben a határozatban előírt intézkedések összhangban állnak az (EU) 2018/1139 európai parlamenti és tanácsi rendelet (6) 127. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Tárgy
            E határozat a 376/2014/EU rendelet 8. cikkének (1) bekezdésével összhangban létrehozott európai központi adattár kezelésével kapcsolatos intézkedéseket határoz meg a 996/2010/EU rendelet 2. cikkének 15. pontja szerinti biztonsági ajánlásokhoz és az említett rendelet 18. cikkének (3) bekezdése szerint nyilvántartott, a biztonsági ajánlásokra adott válaszokhoz való hozzáférés tekintetében.
         
         
            2. cikk
            A biztonsági ajánlások és az azokra adott válaszok státusza
            Az európai központi adattárban tárolt valamennyi biztonsági ajánlást és az azokra adott válaszokat hozzáférhetővé kell tenni a nyilvánosság számára egy, a Bizottság által létrehozott és kezelt nyilvános weboldalon.
         
         
            3. cikk
            A személyes adatok védelme
            A személyes adatok e határozat keretében történő feldolgozását az (EU) 2016/679 és az (EU) 2018/1725 rendeletnek megfelelően kell végezni.
         
         
            4. cikk
            A bizalmas információk kezelése
            Az e határozattal összhangban közzétett biztonsági ajánlásokra adott válaszok nem tartalmazhatnak bizalmas információkat. A tagállamok ennek biztosítására megfelelő eljárásokat alakítanak ki.
         
         
            5. cikk
            Hatályon kívül helyezés
            A 2012/780/EU határozat hatályát veszti.
         
         
            6. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. július 1-jén.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 122., 2014.4.24., 18. o.
         
         
            (2)  Az Európai Parlament és a Tanács 996/2010/EU rendelete (2010. október 20.) a polgári légiközlekedési balesetek és repülőesemények vizsgálatáról és megelőzéséről és a 94/56/EK irányelv hatályon kívül helyezéséről (HL L 295., 2010.11.12., 35. o.).
         
            (3)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
         
            (4)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (5)  A Bizottság 2012/780/EU határozata (2012. december 5.) a polgári légi közlekedési balesetek és repülőesemények vizsgálatáról és megelőzéséről és a 94/56/EK irányelv hatályon kívül helyezéséről szóló 996/2010/EU európai parlamenti és tanácsi rendelet 18. cikkének (5) bekezdésével létrehozott, biztonsági ajánlások európai központi adattárához és az ajánlásokra adott válaszokhoz való hozzáférési jogokról (HL L 342., 2012.12.14., 46. o.).
         
            (6)  Az európai parlamenti és a Tanács (EU) 2018/1139 rendelete (2018. július 4.) a polgári repülés területén alkalmazandó közös szabályokról és az Európai Unió Repülésbiztonsági Ügynökségének létrehozásáról (HL L 212., 2018.8.22., 1. o.).